nl en en en nl nl es tr es id fr hu nl af it en fr af af af af af ca es es en ne en en en en en nl en af en en en en af af nl nl nl nl en de af en en
Dood, brandewyn en skei… – Stories in Afrikaans
Aan die einde van matriek is my pa dood. Hartaanval. Oom Boet en Ta Marie het die nuus vir my op hulle padkamphuisie se stoepie gebreek. Dit het ’n einde gebring aan die wêreld soos ek toe daarna gekyk het. Ek onthou die skerp kombuismes wat op die enemmeltafel gelê het. Te midde van die seer wat skewebek in my lyf kom sit het, het ek vir die eerste keer in my jong lewe gewonder hoe dit sou wees om self dood te gaan. Sou ek dit self kon regkry? Ons het nie ŉ goeie kinderlewe gehad nie, maar daardie oomblik was meer as enigiets anders die seerste een van my lewe. Jare later toe ek die skok, ongeloof en skewebekseer op my eie seun se gesig gesien het met die nuus dat ek en sy ma gaan skei, het ek besef hoe seer daardie dag regtig was.
Pa se dood was ongeleë. Dit was sowat drie dae voor my laaste matriekeksamenvraestel. Nee, ek was nie so bekommerd oor wanneer ek sou kon leer nie. Dit was Afrikaans waarvoor ek nooit ŉ boek opgetel het nie. My grootste bekommernis was dat ek nie deel sou kon hê in die feesvieringe na die eksamen nie. Pa is in Louis Trichardt begrawe. Dit het beteken dat ek my laaste vak die dag na sy begrafnis daar sou moes skryf. Hel, wat ŉ antiklimaks. ŉ Begrafnis en huilende mense op die dag wat ek my grootste fees moes hou.
Ek het ŉ nippy brandewyn en ŉ klompie los sigarette gaan koop. En êrens by ŉ afgeleë swembad het ek die einde van matriek rookbeneweld en dronkverdrietig op my eie gevier. Daardie aand het die familie skeef opgekyk toe ek by die huis instap, maar niemand het iets gesê nie.
Hendro vra so rukkie gelede vir my wat die ergste ding is wat ‘n mens kan oorkom. Seker maar om dood te gaan, my seun, het ek geantwoord. Toe skud hy sy kop en sê, nee, dis die ander ergste ding in die lewe. Die heel ergste ding in die lewe is as jou pa en ma skei.
My liefste seun, Pappa is verskriklik jammer oor die heel ergste ding in jou lewe. Ek wens soms ek kan êrens die wil opdiep om dit te verander. Maar daarvoor is daar heeltemal te veel ander sere wat gesond moet word. Ek het egter besluit om die ander ergste ding so bietjie te probeer uitstel. Anders as my pa, het ek dit reggekry om die wil van êrens af op te diep om op te hou rook. Dit maak die kanse om langer jou en Mia se pa te wees, so klein bietjie beter. Dit maak die kanse so klein bietjie beter dat jy eendag die einde van matriek kan vier terwyl ek vir jou sit en wag. Dis vir my en jou en Mia wat ek besluit het om op te hou rook. En dis vir ons wat ek belowe om nooit ooit weer te rook nie, maak nie saak hoe groot die lus raak nie.
View all posts by zakjourno101
dood, kinderjare, lank gelede, skei
Swart Klere en Duiwels Uitdryf…
Leave a Reply Cancel reply
Elke dag is ‘n storie en elke mens het n verhaal… Die lewe bestaan uit n versameling kleure en die gly van vingers oor die sleutelbord.
Volg Boereverneukers op Facebook
Volg Boereverneukers op Facebook
Volg die blog via epos
Kliek hier om n epos te ontvang wanneer die nuwe blog artikel opgelaai is
kammakastig on Swart Klere en Duiwels Uitdryf…